Volt Slovensko

Volt Slovensko je slovenská politická strana založená v roku 2024 ako odnož paneurópskej strany Volt Europa.

 História 
Strana Volt Slovensko začala vznikať v máji 2023, keď sa v Bratislave stretli spolupredsedovia novovznikajúcej strany Rick Zedník a Lucia Kleštincová so spoluzakladateľom Volt Europa Damianom Boeselagerom. Počas stretnutia sa konal brífing, pri ktorom bola strana predstavená verejnosti a zahájená registrácia strany zberom podpisov. Hnutie potrebovalo vyzbierať 10-tisíc podpisov na oficiálnu registráciu ministerstvom vnútra Slovenskej republiky. Potrebné podpisy strana vyzbierala do konca roka 2023. Valné zhromaždenie strany, na ktorom si zvoli spolupredsedov, sa konalo v Bratislave 3. februára 2024. Za spolupredsedov boli zvolení Lucia Kleštincová a Rick Zedník, zároveň bola zvolená aj Zuzana Púčiková ako dočasná spolupredsedníčka pre kampaň do eurovolieb. Strana bola oficiálne zaregistrovaná ministerstvom vnútra 12. februára 2024. 

14. februára 2023 strana zverejnila oficiálnu kandidátku s desiatimi kandidátmi do volieb do Európskeho parlamentu 2024, na čele ktorých je Lucia Kleštincová. Celoeurópsky program strany do volieb, ktorý bol prijatý na valnom zhromaždení v Paríži koncom novembra 2023, je zdieľaný všetkými národnými pobočkami strany Volt Európa.

 Politické postoje 
Postoje strany Volt Slovensko sa opierajú o postoje celoeurópskeho hnutia Volt Europa, ktoré sa profiluje ako centristická liberálna európska strana, ktorá sa zameriava na cezhraničnú spoluprácu v Európe.

 Európska federácia a zahraničná politika 

Volt navrhuje transformáciu EÚ na federálny štát s vlastnou ústavou, európskym premiérom a silnejším Európskym parlamentom. Podporuje zrušenie práva veta v Rade EÚ, vytvorenie európskeho ústavného súdu a nadnárodné volebné zoznamy pre voľby do Európskeho parlamentu. Strana sa zasadzuje za rozšírenie EÚ o demokratické štáty a presadzuje aktívnu zahraničnú politiku založenú na ľudských právach a trvalo udržateľnom rozvoji. Jej jednotný celoeurópsky volebný program „Moonshot“  predstavuje dlhodobú víziu hlbokých inštitucionálnych, klimatických, sociálnych a hospodárskych reforiem v rámci EÚ. 

Volt Slovensko je proti autoritatívnym tendenciám a politickému extrémizmu. Programovo sa zameriava na reformu verejnej správy, podporu občianskej angažovanosti, digitálnu transformáciu štátu a posilnenie transparentnosti.

Strana podporuje sankcie proti Rusku a dodávky zbraní Ukrajine v kontexte rusko-ukrajinskej vojny.

Ekonomika a sociálna politika

Volt navrhuje zriadenie európskeho ministra financií, fiškálnu a bankovú úniu a minimálnu spoločnú korporátnu daň. Strana podporuje európsky základný príjem (EBI), sociálne bývanie, digitálnu transformáciu, investície do inovácií (napr. cez program Horizont Európa) a startupy.

 Sociálne práva, vzdelávanie a rovnosť 
Strana presadzuje dostupné vzdelávanie, duševné zdravie,  celoživotné vzdelávanie, rovnosť medzi mužmi a ženami a inkluzívnu spoločnosť.   Podporuje legislatívu na zabezpečenie rovnosti príležitostí, vrátane začleňovania osôb so zdravotným znevýhodnením a práva na interrupciu. 

V oblasti vzdelávania kladie dôraz na kritické myslenie, digitálne zručnosti a prispôsobenie systému výziev 21. storočia. 

Zároveň sa zasadzuje za tolerantnú, otvorenú spoločnosť a zlepšenie práv LGBTI osôb na Slovensku. navrhovaním legislatívnych zmien pre umožnenie manželstiev osôb rovnakého pohlavia a práva uznania rodu. 

 Zelená politika a klimatická neutralita 

V oblasti ekológie presadzuje zelenú transformáciu hospodárstva, znižovanie emisii CO₂ a investície do obnoviteľných zdrojov ako aj výstavbu nových jadrových elektrární. Navrhuje zákaz uhlia do roku 2030, prísnejšiu ochranu biodiverzity a udržateľné poľnohospodárstvo.

 Demokracia, transparentnosť a občianska účasť 

Volt presadzuje demokratické reformy vrátane zavedenia európskej ústavy, zníženia volebného veku na 16 rokov, legislatívnej iniciatívy občanov a deliberatívnych nástrojov (napr. občianske zhromaždenia). Zasadzujú sa za vyššiu transparentnosť, reguláciu lobingu a ochranu novinárov.

 Referencie 

Kategória:Politické strany na Slovensku – funkčné
Kategória:Vzniklo v 2024